Document ID: 32007D0527

KOMISJONI OTSUS,
25. juuli 2007,
millega lubatakse Bulgaarial ja Rumeenial teha erand nõukogu direktiivist 1999/105/EÜ (metsapaljundusmaterjali turustamise kohta) seoses varudega, mis on kogutud 1. jaanuarist 2003 kuni 31. detsembrini 2006
(teatavaks tehtud numbri K(2007) 3541 all)
(2007/527/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Bulgaaria ja Rumeenia ühinemisakti, eriti selle artiklit 42,
ning arvestades järgmist:
(1)
Vastavalt Bulgaaria ja Rumeenia ühinemisakti artiklile 42 võib komisjon võtta üleminekumeetmeid, kui need üleminekumeetmed on vajalikud, et lihtsustada üleminekut uutes liikmesriikides kehtivalt korralt ühenduse veterinaar- ja fütosanitaareeskirjade kohaldamisest tulenevale korrale. Kõnealuste eeskirjade hulka kuuluvad metsapaljundusmaterjali turustamisega seotud eeskirjad.
(2)
Nõukogu 22. detsembri 1999. aasta direktiiviga 1999/105/EÜ (metsapaljundusmaterjali turustamise kohta) (1) on ette nähtud, et metsapaljundusmaterjali võib turustada vaid juhul, kui kõnealuse direktiivi artikli 6 lõigete 1 ja 3 nõuded on täidetud.
(3)
Direktiiviga 1999/105/EÜ on lubatud enne 1. jaanuari 2003 kogutud metsapaljundusmaterjali turustamine kuni varude lõppemiseni.
(4)
Bulgaaria ja Rumeenia on teavitanud komisjoni ja teisi liikmesriike ajavahemikul 1. jaanuarist 2003 kuni 31. detsembrini 2006 nende territooriumil toodetud metsapaljundusmaterjali varude olemasolust. Niisuguse materjali turustamine on lubatud ainult juhul, kui tehakse erand direktiivi 1999/105/EÜ sätetest.
(5)
Et võimaldada kõnealustel riikidel turustada ajavahemikul 1. jaanuarist 2003 kuni 31. detsembrini 2006 toodetud metsapaljundusmaterjali varusid, tuleks neil 31. detsembrini 2009 lubada oma territooriumil turustada paljundusmaterjali, mis on toodetud eespool nimetatud ajavahemikus kooskõlas tootmise ajal kehtinud riiklike sätetega.
(6)
Etikettidel ja saatedokumentidel peab olema selgelt märgitud, et sellist materjali võib turustada ainult liikmesriigis, kus see on toodetud.
(7)
Käesoleva otsusega ettenähtud meetmed on kooskõlas põllumajanduse, aianduse ja metsanduse seemnete ja paljundusmaterjali alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Erandina direktiivi 1999/105/EÜ artikli 6 lõigetest 1 ja 3 lubatakse Bulgaarial ja Rumeenial kuni 31. detsembrini 2009 turustada oma territooriumil ajavahemikul 1. jaanuarist 2003 kuni 31. detsembrini 2006 toodetud metsapaljundusmaterjali, mis ei ole toodetud kooskõlas kõnealuse direktiivi sätetega, tingimusel et see vastab tootmise ajal kehtinud riiklikele sätetele.
Sellist metsapaljundusmaterjali tohib turustada ainult selle liikmesriigi territooriumil, kus see on toodetud.
Mis tahes ametlikul või mitteametlikul etiketil või dokumendil, mis on sellise metsapaljundusmaterjali külge kinnitatud või sellega kaasas, peab olema selgelt märgitud, et kõnealune paljundusmaterjal on ette nähtud turustamiseks üksnes selle liikmesriigi territooriumil.
Artikkel 2
Käesolev otsus on adresseeritud liikmesriikidele.
Brüssel, 25. juuli 2007

Labels: 3
15
18
6